Publication: Magyar Közlöny
Issue: MK-1999-108 (Year: 1999, Number: 108)
Era: 1990-2004
Section: A 30/1998. (VI. 25.) AB határozatban foglaltaknak a
Paragraph Index: 1434

75. Az Európai Unióhoz történő csatlakozásig nincs szükség arra, hogy a közösségi joghoz való közelítést célzó jogszabályok előkészítésére és megalkotására az általánostól lényegi kérdésekben eltérő, attól elkülönülő jogalkotási rendet vezessünk be. A jogharmonizációt megvalósító jogalkotás sajátossága jelenleg abban rejlik, hogy a szabályozás milyen szempontokon alapul, és nem abban, hogy e jogalkotás különleges rendben történne. Ezért is téves a közösségi jogszabályok „honosításáról” szólni, azt a benyomást keltve, hogy a jogharmonizáció különbözik az általános rendben folyó hazai jogalkotástól. Kerülni kell a mechanikus, mennyiségi szemléletet. Helytelenek ezért azok a törekvések, hogy egy-egy közösségi jogszabályt mind az EK-beli, mind a hazai jogi, intézményi és gazdasági környezetből kiragadva, elszigetelve ültessenek át a hazai jogba. E hibás szemlélet megnyilvánulása minden olyan kísérlet, amely a jogharmonizációt a közösségi jogszabály fordításának a magyar jogszabály mellékleteként történő közlésével kívánja „megoldani”.

Source: https://magyarkozlony.hu/hivatalos-lapok/cff9edc909fa467b69e2a6a60498bb8c0acceda6/dokumentumok/97a331193c96b8a96ca920d849ccae08b3ac2aeb/letoltes